biglam/state-archives-assyria-letters huggingface dataset:
SAA 10 006 — letter from Issar-šumu-ereš to  (Kuyunjik (Nineveh), reign of Esarhaddon)
ana šarri bēlīya urdaka Issar-šumu-ereš lū šulmu ana šarri bēlīya Nabu u Marduk ana šarri bēlīya likrubu ṭupšarrī marʾē Ninua Kalziaya Arbailaya ana adê errubu ittalkūni Libbalaya lā illikūni šarru bēlī ūda kî ērib bētāti šunūni šumma ina pān šarri bēlīya mahir pāniūtimma ša illikūninni ina libbi adê lērubu bis marʾē Ninua Kalhaya iriqqūni ūm 08-KAM₂ šapla Bel Nabu errubu ulâ šarru bēlī iqabbi lilliku dullašunu lēpušu lirīqūni ūm 15-KAM₂ likarku lillikūni gabbu ammāka kî ahēʾiš ina libbi adê lērubu u kî annimma ina biblāni ša Nisanni šaṭir ūm 15-KAM₂ lā itamma ilu iṣabbassu ūm 15-KAM₂ ina kallamāri ina libbi adê lērubu mūšu ša ūm 16-KAM₂ ina pān kakkibī liškunu
SAA 10 315 — letter from Urad-Nanaya to  (Kuyunjik (Nineveh), reign of Esarhaddon)
ana šarri bēlīya urdaka Urdu-Nanaya lū šulmu addanniš addanniš ana šarri bēlīya Inurta u Gula ṭūb libbi ṭūb šīri ana šarri bēlīya liddinu kayamānu šarru bēlī iqabbiʾa mā atâ šikin murṣīya annīʾu lā tammar bulṭēšu lā teppaš ina pānīti ina pān šarri aqṭibi sakikkêšu lā ušahkīme ūmâ annurig egertu aktanak ussēbila ina pān šarru lissiʾu ana šarri bēlīya lušahkimu šumma ina pān šarri bēlīya mahir bārî dullu ina muhhi lēpušu marhuṣu annīʾu šarru lēpūšu issurri hunṭu annīʾu issu pān šarri bēlīya ippaṭṭar marhuṣu šû ša šamnī šinīšu šalāšīšu ana šarri bēlīya ētapaš šarru ūdāšu šumma šarru iqabbi ina šiʾāri lēpuš šû murṣumma inaššar kīma ṣilbāni ina pān šarri ušerrabūni kî ša māla šinīšu ēpušūni pariktu lipriku lēruba lušahkim issurri zūtu šarru ikarrāra ina lubbi mêlī šunu ana šarri bēlīya ussēbila šarru ina kišādīšu likrur napšaltu issēniš ussēbila ūmu ša edānīšu šarru lippišiš
SAA 10 319 — letter from Urad-Nanaya to  (Kuyunjik (Nineveh), reign of Esarhaddon)
ana šarri bēlīya urdaka Urdu-Nanaya lū šulmu addanniš addanniš ana šarri bēlīya Inurta u Gula ṭūb libbi ṭūb šīrāni ana šarri bēlīya liddinu šulmu addanniš ana lakû sikru hannīu ša kutal uznīšu talʾītu ina muhhi urtakkis ina appīšu irtumu ina timāli kî bādi šīrṭu ša ina libbi ṣabitūni aptaṭar talʾītu ša ina muhhi ūtulli šarku ina muhhi talʾīte ibašši ammar kaqqidi ubāni ṣehirte ilānīka šumma memmēni ahīšu ina muhhi ummedūni šūtūma pîšu ittidin šulmu addanniš libbu ša šarri bēlīya lū ṭāba adu ūmāti 07 08 iballaṭ
SAA 10 041 — letter from Nabu-ahhe-eriba, Balasi to  (Kuyunjik (Nineveh), reign of Esarhaddon)
ana šarri bēlīni urdānīka Nabu-ahhe-eriba Balasi lū šulmu ana šarri bēlīni Nabu Marduk ana šarri bēlīni likrubu ina muhhi agê ša šarru bēlīni išpuranni ēnāti ša ukallimunnāšīni damqa adanniš Nabu bēl mātāti ana šarri bēlīni likrub ūmāti ša šarri bēlīni lurrik nēmulu ša mār šarri ša ahhēšu Nabu ana šarri bēlīni lukallim ša šarru bēlīni išpurannāšīni mā ṣurru ētatra šumma ēnāti muṭê ēnāti ina libbi lēpūšu šumma šanduppu muṭê šanduppu ina libbi lēpūšu šumma utru šû lurammeu
SAA 10 079 — letter from Nabu-ahhe-eriba to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Nabu-ahhe-eriba lū šulmu ana šarri bēlīya Nabu Marduk ana šarri bēlīya likrubu ina muhhi niphi ša Šamaš ša šarru bēlī išpuranni akī annīe qābi 1 ūmu zīmūšu zīmūšu kīma qutri ina pān šatti qutri šatti Adad irahhiṣ 1 x ūmu adirma iltānu rākib ukulti Nergal būl uṣahhir ūmu x Šamaš Šamaš x ina rabêšu ina šiāri o ina rabê lā nemmāra ina libbi anqullē irabbi ašamšātē x iṣṣūda suʾmū x labiš rēhti x dibbī ammar ana šarri bēlīya ašappāra Šamaš x ina harrān šūt Ani šarūrīšu maqtu lumnu ša Elamti akī x annīe qābi Šamaš ina harrān šūt Ani ippuhamma šumqut šarūrūšu ukkimma adannu Elamtu kaṣâtiš ilmun ina x harrān šūt Ani lumnu ša Elamti šû ina ša-šīrāti ina niphīšu šūtu ittalak ūmâ iltānu illak
SAA 10 070 — letter from Nabu-ahhe-eriba to  (Kuyunjik (Nineveh), reign of Esarhaddon)
ana šarri bēlīya urdaka Nabu-ahhe-eriba lū šulmu ana šarri bēlīya Nabu Marduk ana šarri bēlīya likrubu ina muhhi epāše ša qarēti ša šarru bēlī išpuranni parṣī ilqi parṣī ina urhi annīe ṭāba ṭāba qarētu ana epāše ūm 13-KAM₂ ūm 15-KAM₂ ūm 17-KAM₂ lēpušu ina muhhi niqiāti ša šarru bēlī išpuranni ina urhi annīe ṭāba ana epāši ina šiāri ina līdiš ana mate ina pān šarri bēlīya mahirūni lēpušu ina muhhi Aššur-mukin-paleya ša šarru bēlī išpuranni lillika ṭāba ana alāki mār marʾīšu mār marʾīšu šarru bēlī ina burkīšu lintuh ina šiddi hūli hūli lū etku liṣṣurūš
SAA 10 075 — letter from Nabu-ahhe-eriba to  (Kuyunjik (Nineveh), reign of Ashurbanipal)
ana šarri bēlīya urdaka Nabu-ahhe-eriba lū šulmu ana šarri bēlīya ūmu ša tādirti šû karābu lā ašpura attalû issu šadî issahaṭ ina muhhi amurri gabbu iktarar Sagmegar Dilbat ina attalî izzazzu adu uzakkûni ana šarri bēlīya šulmu lumnu ša Mat-Amurri ina šiāri uʾiltu ša attalî 30 ana šarri bēlīya ušebbāla
SAA 10 173 — letter from Marduk-šumu-uṣur to  (Kuyunjik (Nineveh), reign of Ashurbanipal)
ana šarri bēlīya urdaka Marduk-šumu-uṣur lū šulmu ana šarri bēlīya Nabu Marduk ana šarri bēlīya likrubu abūšu ša šarri bēlīya 10 imārī zarʾu ina Halahhi ittanna 14 šanāti eqlu ātakal memmēni issīya lā iddibub ūmâ pāhutu la Barhalzi ittalka ikkāru ihtesi bēssu imtašaʾ eqlī iptuag šarru bēlī ūda kî muškēnu anākūni maṣṣartu ša šarri bēlīya anaṣṣarūni ina libbi ēkalli lā ašīṭūni ūmâ eqlī pēgāku šarru attahar šarru bēlī dēnī lēpuš ina bubūti lū lā amūat
SAA 10 138 — letter from Issar-nadin-apli of Arbela to  (Kuyunjik (Nineveh), reign of Esarhaddon)
ana šarri bēlīya urdaka Issar-nadin-apli rab ešrāti ša ṭupšarrī ša Arbail lū šulmu ana šarri bēlīya Nabu Marduk ana šarri bēlīya likrubu ina ūm 29-KAM₂ maṣṣartu nittaṣar bēt tāmarti urpu Sin lā nēmur Addaru ūm 01-KAM₂ līm Sagab
SAA 10 107 — letter from Akkullanu to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Akkullanu lū šulmu ana šarri bēlīya Nabu u Marduk ana šarri bēlīya likrubu lēʾu ša hurāṣi ša issu Bet-Aššur haliqūni ina qāt Qurdi-Nergal parkulli ittammar annurig hurāṣu ana ēnātīšu u ṭupšarru annurig ašaʾʾal šarru tūra lišpura lišʾulūšu ana Ṭab-šar-Sin šarru lū lā išappāra šulmānu issu pānīšu ētakal u issēniš lišʾulūšu mā ana manni šulmannu taddin mā hurāṣī kubus šarru ina muhhi lū lā iqūal ākilūti ša šulmannu ina muhhi Bet-Aššur ekkalūni issēniš lišʾulu
SAA 10 137 — letter from Issar-nadin-apli of Arbela to  (Kuyunjik (Nineveh), reign of Esarhaddon)
ana šarri bēlīya urdaka rab ešrāte ša Arbail lū šulmu ana šarri bēlīya Nabu Marduk ana šarri bēlīya likrubu urhu ūm 14-KAM₂ šat-urri attalû issakan
SAA 10 198 — letter from Adad-šumu-uṣur to  (Kuyunjik (Nineveh), reign of Esarhaddon)
annīu rēhti dabābi ša egerti pānitti šarrūtu ša šarri bēlīya kīma mê u šamnī eli nišē mātāti kališina liṭbi rēʾûssina šarru bēlī lēpuš ana dūri dāri anāku kalbu kārib šarri bēlīšu annūti ikribī ana šarri bēlīya aktarba ilāni ša šumšunu azkūru lihhuru lišmiu ana šarri bēlīya ikribī annūti adu liʾmīšu liṣṣipu ana šarri bēlīya liddinu u anāku kārib šarri bēlīya ina pān šarri bēlīya lazzizma ina gummurti libbīya ina ahīya laplah kīma ahīya ētanha ina kiṣir ammātīya emūqīya lugammir mannu bēl ṭābti lā irâm ina zamāri ša Mat-Akkadi mā aššu pîka ṭābi rēʾûwa gabbu ummâni upaqqūka
SAA 10 352 — letter from Mar-Issar to  (Kuyunjik (Nineveh), reign of Esarhaddon)
ana šarri bēlīya urdaka Mar-Issar lū šulmu ana šarri bēlīya Nabu u Marduk ana šarri bēlīya likrubu ūmē arkūte ṭūb šīri u hūd libbi ilāni rabiūti ana šarri bēlīya lišruku Damqi mār šatammi ša Akkad ša Mat-Aššur Babili u mātāti kališina ibʾilūni šû u issi ēkallīšu mūšu ša ūm x-KAM₂ ana dināni ša šarri bēlīya u ana balāṭ nupšāti ša Šamaš-šumu-ukin imtūtu ana pīdišunu ana šīmti ittalak bēt kimahhi nētapaš šû issi ēkallīšu dammuqu kannû taklittašunu kallumat qabru bakiʾu šuruptu šarpat ittāti kališina pašša namburbî maʾdūte bīt-rinki bīt-šalāʾ-mê nēpēšē ša āšipūtu eršahungê naqabāte ša ṭupšarrūtu ussallimu ētapšu šarru bēlī lū ūdi asseme mā pānāt nēpešē annūti ragginti tartugūmu ana Damqi mār šatammi taqṭibi mā šarrūti tanašši u raggintu ina puhri ša māti taqṭibaššu mā kakkišu sarriqtu ša bēlīya uktallim ina qāti assakanka namburbê annūti ša epšūni issalmu adanniš libbu ša šarri bēlīya lū ṭābšu Akkaduʾa iptalhu libbi nussaškinšunu ittūhu u asseme mā šatammī qēpāni ša Mat-Akkadi iptalhūma Bel u Nabu ilāni kališunu ūmē ša šarri bēlīya ussāriku u ina libbi dūri attalî Sin ṭehê ilāni ibašši ana kaqqiri lā illak šumma pān šarri bēlīya mahir kî ša ina pānīti amēlu saklu ana šatammūti lū paqīdi ina pān parakki ginû luqarrib ina ūm eššēši ina šalām bēti ina muhhi nidnakki ana Belet-Akkad lisruqu kīma attalû issakan Mat-Akkadi iltapat šû ana dināni šarri bēlīya lillik x x x x x x-uš-šu₂ lizzīzi o x x x x x x ša šarri bēlīya lišlimu x x x x x x x+x nišē lū nēhu x x x x-MEŠ-šu₂ ahhēšu x x x x ibašši mannu x x x x+x ša pān šarri bēlīya mahirūni ina kūmuššu šarru bēlī lipqīdi
SAA 10 193 — letter from Adad-šumu-uṣur to  (Kuyunjik (Nineveh), reign of Esarhaddon)
ana šarri bēlīya urdaka Adad-šumu-uṣur lū šulmu ana šarri bēlīya Nabu Marduk ana šarri bēlīya likrubu ana x x x x šulmu adanniš adanniš hunṭu urtammēšu ilu ina pūt upni ša šarri ittetzi ina ūmu annî šarru bēlī gallābūssu lēpuš šulmu ana Šamaš-šumu-ukin pūhi amēli ana Ereškigal ana mār šarri mār neppaš ana Šamaš-šumu-ukin issēniš lā neppaš mīnu ša šarru bēlī iqabbûni
SAA 10 298 — letter from Nabu-naṣir to  (Kuyunjik (Nineveh), reign of Esarhaddon)
ana šarri bēlīya urdaka Nabu-naṣir Nabu u Marduk ana šarri bēlīya adanniš likrubu šulmu adanniš ana Aššur-mukin-paluʾa libbi ša šarri bēlīya lū ṭābšu nēpešī ša Eluli ūm 16-KAM₂ paššūri bīni ana pān Sin tarakkas nidnakku burāšu ana Zaqiqi ina rēš erši tašakkan ina apruša qulkullāni qātīšu u šēpēšu tamessi kurbānī ṭābti qulkullāni burāšu kurbānu bābi kamî ina šiššiktīšu tarakkas rēši nittiši neppaš ilāni ša šarri bēlīya šumma issi Aššur-mukin-paluʾa lakû šūtūni adu Aššur Bel u Nabu ilānīka issi nišē imnūšūni ūmu u urhu lā nibṭīli ša lā dullu u nēpešī
SAA 10 245 — letter from Marduk-šakin-šumi to  (Kuyunjik (Nineveh), reign of Esarhaddon)
ana šarri bēlīya urdaka Marduk-šakin-šumi lū šulmu ana šarri bēlīya Aššur Šamaš Bel Zarpanitu Nabu Tašmetu Issar ša Ninua Issar ša Arbail 01-me šanāti ana šarri bēlīya likrubu maṣṣar šulme u balāṭi issi šarri bēlīya lipqidu šībūtu littūtu ana šarri bēlīya lušabbiu išid kussie šarrūti ša šarri bēlīya ana ūme ṣâti lukinnu nēmulu ša Aššur-bani-apli ša ahhēšu ana šarri bēlīya lukallimu mār marʾēšunu šarru ina sīqīšu lintuh ṭūb libbišunu u ṭūb šīrānišunu kayamānu šarru lidgul ina muhhi ṭēme ša šarru bēlī iškunannīni dibbī gabbu ina ṭuppi assaṭar kî ša šarru bēlī ina pîšu iqbanni ina pūti iqṭibûni šalmu šû ūmâ kî ša šarru bēlī iqabbûni šummu tallaka ana Kalha ana Ahuni lišparūni lintuha lūbila basi piširāti lū takrur u anāku annurig ṭuppāni 30 40 damqūte ammar ina muhhi qurbūni u ahiūti ibašši issēniš ša ina matimēni innepušūni rēšu anašši amattāha x x x x x x x x x x
SAA 10 324 — letter from Urad-Nanaya to  (Kuyunjik (Nineveh), reign of Esarhaddon)
ana šarri bēlīya urdaka Urdu-Nanaya lū šulmu addanniš addanniš ana šarri bēlīya Inurta u Gula ṭūb libbi ṭūb šīri ana šarri bēlīya liddinu ina muhhi bulṭi ša uznī šaṣbutu gabbu šakin ina timāli šarru rēšu lā išši ūmâ ūmu annīʾu lēpūšu ina muhhi mašqīte ša ina pān šarri aqbûni x x x x bi x x x x x x x x x x x x a x x x x x x+x ba x bulṭāni annūte ša uznī ūmu annīʾu lēpūšu šarru bēlī ūda ina šiʾāri ilku šû tašlīšu mā šaprāku mā asû issīya lillik palhāku ša lā šarri lā allak ulâ asû ša mūṣa x x x x x o issēšu lillik
SAA 10 148 — letter from  to  (Kuyunjik (Nineveh), reign of Esarhaddon)
Nabu u Marduk ana šarri likrubu Akkullanu šû issapra mā Šamaš ina napāhīšu mā ibašši akī 02 ubānī attalû issakan mā namburbûšu laššu mā lā akī ša Sin mā šumma taqabbi mā piširšu lašṭur lušēbilakka
SAA 10 349 — letter from Mar-Issar to  (Kuyunjik (Nineveh), reign of Esarhaddon)
ana šarri bēlīya urdaka Mar-Issar lū šulmu ana šarri bēlīya Nabu u Marduk ana šarri bēlīya likrubu ūmē arkūte ṭūb šīri u hūd libbi ilāni rabiūti ana šarri bēlīya lišruku ša šarru bēlī išpuranni mā Itti-Marduk-balaṭu Urukaya issapra mā hurāṣu ibašši ina bēt ilāni iptuhur u batqu ša ṣabāti ibašši ina pānīti kî uddīni šarru bēlī ana Surmarrate lā illakanni ina Kalha šarru bēlī issaʾalanni mā mīnu ibašši dullu ša ilāni maṭṭi ana šarri bēlīya ušašme nuk šakuttu ša Nanaya maṭṭiʾat u pānī qātē ša Uṣur-amassa hurāṣu uhhuzu lānu u šēpē hurāṣu lā uhhuzu lamahuššû labšat agû hurāṣu šaknat 02 šungallī ša hurāṣi gamru imitti u šumēli ina muhhi kigallīša izzazzu issu Mat-Aššur ana Uruk ussēbilašši u dullu ša Arkayiti Anunitu u Palil ša Bet-Mummu dulli naggāri u kapšarri gammur u hurāṣu lā uhhuzu nuk ṣarpu nittidin hurāṣu ilaqqûni nuk kīma dullu ša Uṣur-amassa u ša bēt Mummu nigdamar bētu issilim harammāma šakuttu ša Nanaya nēpaš ūmâ 40 manê hurāṣi qurbu šatammu qēpu u ṭupšarru bēt ili ša Uruk pān šarri bēlīya šunu lā emūqāya balātuššunu rēš hurāṣi lā anašši kīma issuhrūni ana Uruk allak šumma hurāṣu utru ētarba ina pānīšunu rēš hurāṣi anašši u mīnu ša batqunni ammar hariṣtu ana šarri bēlīya ašappāra ina muhhi hurāṣi u batqu ša Itti-Marduk-balaṭu šatammu ana šarri bēlīya išpuranni mā bāsi hurāṣu ina qātēya lurammiʾu kî libbīya luppiš u bēt ilāni ša Deri issu bēt uššēšu karrūni adunakanni šatammu u bēl piqittāte ša Deri ina muhhi ahēʾiš ubbuku memmēni ina muhhi lā iqrib šattu annītu ussarriʾu iraṣṣipu ūmu eppušu ūmu urammû asseme mā mār šarri ša Elamti intaraṣ urāsī ana libbi issapra Deru ina muhhi tahūmu ša māti šanīti šû šumma pān šarri bēlīya mahir ša-qurbūtu u etinnu Aššuraya lillikūni ina libbi lēkulu dullu ša bēt ilāni lēpušu šumu ša šarri bēlīya ana dārāti liškunu ana maṣṣarti ša bēt ilāni šarru bēlī lū lā išīʾaṭ u Ṣalbatanu issu libbi Zuqaqipi ittuṣṣi ana libbi Pabilsag pānīšu issakan šarru bēlī lū ūdi
SAA 10 008 — letter from Issar-šumu-ereš to  (Kuyunjik (Nineveh), reign of Esarhaddon)
ana šarri bēlīya urdaka Issar-šumu-ereš lū šulmu ana šarri bēlīya Nabu u Marduk ana šarri bēlīya likrubu ina muhhi ša šarru bēlī išpuranni mā ana mēni ina matemēni kētu issīya lā tadbub ana māti mīnu ša šītīni taqabbia Aššur Sin Šamaš Bel Nabu Sagmegar Dilbat Kayamanu Šihṭu Ṣalbatanu Šukudu x x x x x x x x x x lū ūdiu šumma ina matemēni lā ina kettīya x x x x x x x x x x abutu x x x x x x x x x šarri bēlīya x x x x x x x x x ina šamê ibšûni x x x x x x x x Sagmegar x x x x x x x x ana kutalli x x x x x x x šanāti ina pānātūni x+x x x x x x-u-ni adi 01-lim-šu ētarba Ṣalbatanu kīma issu libbi Zuqaqipi ittūṣia issuhra ina libbi Zuqaqipi ētarab annīu piširšu 1 x Ṣalbatanu kî itūra ana libbi Zuqaqipi ēterub ana maṣṣartīka lā teggi šarru ūmu lemnu bābu lā uṣṣa šumu x annīu lā ša iškārīma šû ša pî ummânī šû kīma Ṣalbatanu tūra issu libbi kaqqidi Urguli issuhur Alluttu Maši ultappit annīu piširšu qīt x palê šar Amurri annīu x lā ša iškārīma šû ahiu šû annīu šû udēšu kaqquru bēt Ṣalbatanu isahhurūni ana lumni ukallûni ša rēhti gabbu bēt isahhurūni lishur abassu laššu u ša Sagmegar kî annimma šumma issu libbi irti ša Urguli ana qinniš issuhur hannīu ilappat ina libbi iškāri šaṭir 1 x Sagmegar Šarru ītetiqma ipnīšu arkānu ša Šarru ītiqūšūma ipnûšu ina rabîšu ittīšu ittitiz ayumma itebbi šarra idâk kussâ iṣabbat annīu x šû udēšu kaqquru bēt Sagmegar isahhurūni ana lumni ukallûni ša rēhti gabbu bēt isahhurūni lishur abassu laššu issurri ina muhhi annî šû urdu ša šarri kî balaṭūni u anāku ina pān šarri bēlīya niqṭibi Kayamanu urhumma annīu ramanšu idaʾʾip abassūma ana gammurti laššu u ša šarru bēlī išpuranni mā uṣur ana ayēša is lip anaṣṣar mīnu ša šītīni ana šarri bēlīya ašappāra
SAA 10 334 — letter from Nabu-tabni-uṣur to  (Kuyunjik (Nineveh), reign of Esarhaddon)
ana šarri bēlīya urdaka Nabu-tabni-uṣur lū šulmu ana šarri bēlīya adanniš adanniš Inurta u Gula ana šarri bēlīya adanniš adanniš likrubu Bel u Nabu ūmē arkūti šanāti maʾdāte kussiu ša dārāte ṭūb libbi ṭūb šīrāni ana šarri bēlīya liddinu šumma hīṭāya šarru bēlī ūda šarru lū lā uballaṭanni x x x šaddaqdiš iqṭibiu mā x x x laddīni ana x x gabbi ittannu x x x+x parzilli ša mār šarri ana Nabu-tartiba-uṣur ša issīya ittannu ana ayāši lā iddinūni ša issīya gabbu hadiʾu anāku ina kusup-libbi amūat kî ša maṣṣartu ša šarri bēlīya lā anaṣṣarūni ētapšunni libbī issūgu adanniš hīp-libbi iṣṣabtanni aptalah adanniš šarru qanni mihrīya libbī luballiṭa
SAA 10 201 — letter from Adad-šumu-uṣur to  (Kuyunjik (Nineveh), reign of Esarhaddon)
ana šarri bēlīya urdaka Adad-šumu-uṣur lū šulmu ana šarri bēlīya Nabu Marduk ilāni rabiūti ša šamê u kaqqiri ana šarri bēlīya adanniš adanniš likrubu ummi šarri adanniš adanniš šulmu libbu ša šarri bēlīya adanniš adanniš lū ṭāba x x x x+x x x x x x ia lak x x x x x. GIG.GA-MEŠ šiptu Ea Šamaš Asalluhi ša māmīt pašāri šiptu atti nāru bānāt kalāma 10 ṭuppāni adi epšetišunu tētapaš šulmu adanniš libbu ša šarri bēlīya adanniš lū ṭāba
SAA 10 275 — letter from Nabu-nadin-šumi to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Nabu-nadin-šumi lū šulmu ana šarri bēlīya Nabu u Marduk ana šarri bēlīya likrubu ina muhhi dulli ša šarru bēlī išpuranni dullu āšipūti kî ša mala šinīšu šarru ēpušūni ina pittimma lēpušu ina muhhi qībāni ša šarru išpuranni qībāni šarru liṣṣur ša išātu lapitūni šarru lā ekkal kuzippī ša tārīti šarru ina muhhīšu inašši ana šalši šarru ina muhhi nāri urrad dullušu kî ša mala šinīšu ēpušūni šarru eppaš
SAA 10 084 — letter from Akkullanu to  (Kuyunjik (Nineveh), reign of Esarhaddon)
ana šarri bēlīya urdaka Akkullanu lū šulmu ana šarri bēlīya Nabu u Marduk ana šarri bēlīya likrubu šulmu ša adanniš u ṭūb šīrāni liddinūnikka Sagmegar ina urki Sin ittītizi annīu piširšu 1 x Sagmegar ina arki Sin izziz nukurtu ina māti ibašši šarru x bēlī abutu innû šî ittu annītu ša šarri bēlīya šî lumnu ša Subarti šūtu annurig ina pān erābi adaggal abassu lāmur šumma ina libbīšu ētarba piširšu ana šarri bēlīya ašappāra u ūmâ issurri šarru bēlī lā iqīap issēn ša-rēši ša ēnšu namratūni ina dāt Sin lukallimūšu rūṭu laššu rēhe ana qarābi ina ṣilli lizziz lēmur bāsi šarru bēlī x x x x x x x
SAA 10 323 — letter from Urad-Nanaya to  (Kuyunjik (Nineveh), reign of Esarhaddon)
ana šarri bēlīya urdaka Urdu-Nanaya lū šulmu addanniš addanniš ana šarri bēlīya Inurta u Gula ṭūb libbi ṭūb šīrāni ana šarri bēlīya liddinu šulmu addanniš ana mār šarri ina pān mār šarri ētarba mār šarri iqṭibia mā šīrānīya gabbu iṭṭībūni libbu ša šarri bēlīya lū ṭāba qutārī ina haramme ussēbila šaman kanakti šaman nikipti ša ušēbilanni lihrupu ina libbi uznī lunattiku ina dāte luqattiru kīma uqṭatteru lusahhiru rēhti šamni lunattiku ina tabrēbi libbu uzni liškunu ṭāba addanniš annurig rēš buralli attiši ussabšil ina sihhi ša buralli x x+x x ti x x x
SAA 10 302 — letter from Nabu-naṣir to  (Kuyunjik (Nineveh), reign of Esarhaddon)
ana šarri bēlīya urdaka Nabu-naṣir Nabu u Marduk ana šarri bēlīya likrubu šulmu ana piqitte ša Belet-parṣi ša šarru bēlī išpuranni mā ina kettīka šupra kētu issi šarri bēlīya adabbub ṣarāhu ša kaqqassu ahīšu šēpēšu iṣarhūni issu pān šinnīšu šinnīšu ana uṣê issu pāni šû ittaṣrah bētānuššu ussappil ūmâ šulmu adanniš šīrānīšu iṭṭībūniššu
SAA 10 122 — letter from Nabu’a of Ashur to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Nabuʾa Nabu u Marduk ana šarri bēlīya likrubu ina muhhi maṣṣarte ša šarru bēlī išpuranni ninaṣṣar nišappāra
SAA 10 314 — letter from Urad-Nanaya to  (Kuyunjik (Nineveh), reign of Esarhaddon)
šulmu ana x x x x libbu ša šarri bēlīya lū ṭāba ša šarru išpuranni mā tammī ana Adad-šumu-uṣur mā atâ iqbi mā mār šarri issi Šamaš-šumu-ukin mā adu ūm 22-KAM₂ ša Tašriti ana qanni lā uṣṣū mā ittû memmēni ētamar assapra ina libbi Akkadi uttammiūšu ina libbi ilāni ša šarri itteme mā šumma ittu memmēni āmurūni mā adu 01-me ūmāti umallûni ina muhhi šar-pūhi mā x x x x x x ana šīmte lillik
SAA 10 340 — letter from Urad-Ea to  (Kuyunjik (Nineveh), reign of Esarhaddon)
ana šarri bēlīya urdaka Urdu-Ea lū šulmu ana šarri bēlīya Nabu u Marduk Sin u Nikkal ana šarri bēlīya likrubu ūm 25-KAM₂ ina nubatti lilissu ina pān Nergal ina muhhi kuzippī ša šarri iššakkan ša Kayamani issēniš nēpuš ilu ina muhhi dalīli ana šarri bēlīya ikarrab
SAA 10 188 — letter from Adad-šumu-uṣur to  (Kuyunjik (Nineveh), reign of Esarhaddon)
x x x x x x x x x x šarru x x x x x x x x x x šî x x x x x x x x x annīe x x x x x x x x x x-MEŠ x x x x x x x x x x-te-em-ma x x x x x x x x x x ma x x x x x x x x x x ūmāti x x x x x x x x x x+x x x x x x x-ia ussahkim mā ina kēnūtīša Aššur Šamaš ana mār šarrūte Mat-Aššur iqṭibūni eṭemmaša ikarrabšu kî ša šû eṭemmu iplahūni mā šumšu zāršu Mat-Aššur libēlu palāh ilāni damāqu ullad palāh Anunnaki balāṭu utâr šarru bēlī ṭēmu liškun
SAA 10 051 — letter from Balasi to  (Kuyunjik (Nineveh), reign of Esarhaddon)
ana šarri bēlīya urdaka Balasi lū šulmu ana šarri bēlīya Nabu Marduk ana šarri bēlīya likrubu ina muhhi Dilbat ša šarru bēlī išpuranni mā iqṭibûni mā ittammar ša ana šarri bēlīya išpuranni ina lā mūdānūte šû ri-x x x adannu x x x x dayālāte ša Dilbat lā ūda igārāt x x x iq-ṭi-x x x Dilbat udīna lā innammarma kīma dabābu annīu ana šarri bēlīya ašappāra ina mūši annīe Šihṭu udēšu nemmar Dilbat lā nemmar issu libbi ūme annīe ina šapla Agri ina pūt Kayamani lishur Kayamanu kakkubu ša šarri kakkubu šû sakkuku mannu šūtu ni-x x x annīu ša ana šarri bēlīya išpuranni issurri ina kettīšu anīnu 02 x x x x adu urhi 01 x x x x ina libbi issēn x x x issīn tāmartu x x x x ša issēn x x x x ša issēn x x x x x mannu šūtu ša akê ana šarri bēlīya išapparūni tūra ūmâ birti Šihṭi birti Dilbat lā ihakkim
SAA 10 341 — letter from Urad-Ea to  (Kuyunjik (Nineveh), reign of Esarhaddon)
ana šarri bēlīya urdaka Urdu-Ea lū šulmu ana šarri bēlīya Nabu u Marduk Sin u Nikkal ana šarri bēlīya likrubu lilissi ša šarru bēlī ina ēkallīšu ukinnūni ina mūši annî ina pān Marduk iššakkan ana šarri bēlīya ikarrab
SAA 10 351 — letter from Mar-Issar to  (Kuyunjik (Nineveh), reign of Esarhaddon)
ana šarri bēlīya urdaka Mar-Issar lū šulmu ana šarri bēlīya Nabu u Marduk ana šarri bēlīya likrubu ūmē arkūte ṭūb šīri u hūd libbi ilāni rabiūti ana šarri bēlīya lišruku šar-pūhi ša ūm 14-KAM₂ ina Ninua ūšibūni u ūm 15-KAM₂ ina ēkalli ša šarri bēdūni attalû ina muhhīšu iškunūni mūšu ša ūm 20-KAM₂ ina šulmu ana Akkad ētarab ittūšib ina pān Šamaš naqabiʾāte ša ṭupšarrūte ussaqabīšu ittāti ša šamê u kaqqiri kališina ittahar mātāti gabbu iptiʾal šarru bēlī lū ūdi attalû annīu ša ina Ṭebeti iškunūni ana Mat-Amurri iltapat šarru Mat-Amurri imūat māssu iṣahhir šanīš ihalliq issurri ummânī ina muhhi Mat-Amurri memmēni ana šarri bēlīya iqabbiʾu Mat-Amurru Mat-Hattu u Sutu šanīš Kaldi memmēni ina šarrāni ša Mat-Hatti lū ša Kaldi lū ša Aribi ittu annītu izabbil ana šarri bēlīya šulmu šarru bēlī ṣihittušu ikaššad epšēti u surārī ša šarri bēlīya pān ilāni mahru lū šar Kusu lū šar Ṣurri lū Mugallu lū mūt šīmti imūat lū qāt šarri bēlīya ikaššassu šarru bēlī māssu uṣahhar sekret ēkallātīšu ina pān šarri bēlīya errabāni libbi šarri bēlīya lū ṭāba u šarru bēlī lū etikma maṣṣartu lū dannat namburbê eršahungê nēpešē ša dīʾu mūtānī ana šarri bēlīya u marʾē šarri bēlēya luballiṭu lēpušu x x x+x ṭuppi i-ba-x+x x x x x kēnu x x x x x x x ana šarri bēlīya x x x x x x+x u₂-x+x x x x
SAA 10 300 — letter from Nabu-naṣir to  (Kuyunjik (Nineveh), reign of Esarhaddon)
ša šarru bēlī ina qāt Šarrat-samma-ilaʾi išpuranni nēpešī ša zikurudê ana epēšīšu tūru šumu nizzakar nētapaš kayamāniʾu ana dullu u nēpešī lā nišīaṭ neppaš Aššur-mukin-paluʾa ana amāru
SAA 10 067 — letter from Nabu-ahhe-eriba to  (Kuyunjik (Nineveh), reign of Esarhaddon)
ana šarri bēlīya urdaka Nabu-ahhe-eriba lū šulmu ana šarri bēlīya Nabu Marduk ana šarri bēlīya likrubu šumma ina pān šarri mahir namburbû lumnu memmēni lū epiš ša tāmarāti ša Sagmegar ša Šihṭi ša ina libbi issēn ūme dārat ahēʾiš uṣṣûni piširšunu ina libbi lišṭuru akī annīe o qābi 1 kakkab Marduk ṣalimma ittanammar ṣalimma o ina šatti šuāti asakku ibašši asakku issu x pān ahēʾiš patiu lā ṭehûni šarru bēlī issu pāni lū lā ipallah ina libbi namburbî lū šaṭir mīnu ša ina libbi illakūni lū epiš lumnu lū šētuq
SAA 10 205 — letter from Adad-šumu-uṣur, Nabu-mušeṣi, Issar-šumu-ereš to  (Kuyunjik (Nineveh), reign of Esarhaddon)
ana šarri bēlīni urdānīka Adad-šumu-uṣur Nabu-mušeṣi Issar-šumu-ereš ina muhhi niqiāti ša Šatri ša šarru bēlīni išpurannāšīni uqarribūni